Noordwes kry eerste DA-burgemeesterProf. Annette Combrinck ‘n Lid van die Demokratiese Alliansie is Donderdag tot burgemeester van Potchefstroom verkies. Prof. Annette Combrinck, voormalige rektor van die Noordwes-Universiteit se Potchefstroomkampus is verkies bó raadslid Lucky Tsagae van die ANC. ‘n Mosie van wantroue is teen voormalige burgemeester Maphetle Maphetle gebring wat hom van sy pligte onthef het weens bewerings van korrupsie. Die mosie is aanvaar met 37 stemme teenoor 13 en daar is sterk vermoedens dat sommige ANC-raadslede ook vir Combrinck gestem het. Combrinck het Tsagae met een stem gewen. “Dié oorwinning oor die ANC in die Tlokwe-stadsraad wys daarop dat meer en meer Suid-Afrikaners, selfs ANC-raadslede, die DA as ŉ tasbare alternatief tot die ANC erken,” het Chris Hattingh, leier van die DA in Noordwes, in ŉ verklaring gesê. “Die DA verbind homself tot dienslewering, skoon regering, om die behoeftes van armes aan te spreek en die inwoners van Potchefstroom te dien,” het Combrinck gesê.